**Univerzita tretieho veku**

**Podmienky a priebeh štúdia**

 Podmienkou prijatia na štúdium je ukončené stredoškolské vzdelanie s maturitou a vek nad 40 rokov v prípade výnimky (invalidní dôchodcovia) aj skôr. Prijímacie skúšky sa na jednotlivé vzdelávacie odbory UTV nekonajú, podmienkou pre prijatie na vzdelávanie je maturitná skúška (spolu s prihláškou prosíme zaslať aj fotokópiu maturitného vysvedčenia alebo vysokoškolského diplomu, nemusia byť overené). Vzdelávanie v danom vzdelávacom programe sa otvára za predpokladu dostatočného počtu uchádzačov.

Dĺžka štúdia je 1-3 roky podľa zvoleného vzdelávacieho programu. Vyučovanie prebieha formou prednášok spravidla 7-krát, jazyky 12-krát počas semestra, vždy popoludní pravidelne v tom istom čase. V sobotu sa nevyučuje. Prednášky začínajú koncom septembra resp. začiatkom októbra v zimnom semestri a vo februári resp. v marci v letnom semestri.

V ak. roku 2025/26 Trnavská univerzita ponúka aj semestrálne a krátkodobé vzdelávacie programy, ktoré sa budú vyučovať buď v zimnom alebo v letnom semestri.

Po ukončení termínu podávania prihlášok bude študentovi zaslaná informácia o otvorení, prípadne neotvorení vzdelávacieho programu a zaslané pokyny k platbe. Platba musí byť uskutočnená bankovým prevodom.

V priebehu mesiaca september bude študentom zaslaná informácia o začiatku zimného semestra (deň, hodina, miestnosť). Študent môže štúdium kedykoľvek prerušiť alebo ukončiť, nie je podmienkou absolvovať celé 3-ročné štúdium.

Po ukončení štúdia univerzita vydá osvedčenie o absolvovaní štúdia na UTV. Informáciu o dátume (spravidla koncom mája – začiatkom júna), čase a mieste odovzdania osvedčení dostane absolvent písomne.